Сытым дежи дыпоплъэ
Мэлбахъуэ Тимборэ и цIэр зезыхьэ Лъэпкъ библиотекэм зэIущIэ щекIуэкIащ. Ар теухуат и зи чэзу къыдэкIыгъуэм сыт щыгъуи дыпэплъэ, щэнхабзэм, бзэм, литературэм я лэжьакIуэу республикэм исхэм я Iэпэгъу, тхакIуэхэмрэ журналистхэмрэ ди ныбжьэгъуфI «Iуащхьэмахуэ» журналым и япэ номерыр дунейм къызэрытехьэрэ илъэс 55-рэ зэрырикъум.
Адыгэ журнал къыдэкIыныр лъэпкъым дежкIэ мыхьэнэ зиIэ Iуэху дахэу, литературэм зезыгъэужь Iэмал гъуэзэджэу зэрыщытыр и псалъэм къыхэщу, зэхыхьэр къызэIуихащ библиотекэм и лъахэхутэ къудамэм и лэжьакIуэ Кърымщокъал Маринэ.
КъБР-м щэнхабзэмкIэ щIыхь зиIэ и лэжьакIуэ, тхакIуэ, «Iуащхьэмахуэ» журналым и редактор нэхъыщхьэм и къалэнхэр зыгъэзащIэ Елгъэр Кашиф зэIущIэм кърихьэлIахэр иригъэдэIуащ журналым и тхыдэм, абы зиужьыным зи гуащIэ хэзылъхьа тхакIуэ нэхъыжьыфIхэм я зэфIэкIым. «Iуащхьэмахуэ» журналыр и ныбжьэгъу пэжу, и Iэпэгъуу къызэрыгъуэгурыкIуэм къытеувыIащ филологие щIэныгъэхэм я доктор, литературэ критик ХьэкIуащэ Андрей. НэхъыжьыфIым жиIащ мазэ къэс зэ къыдэкIыу щыта, зи бжыгъэр иджы мини 2-м хуэкIуа мы журналыр зэрымащIэм къыхэкIыу, абы еджэну гукъыдэж зиIэ псоми ар зэраIэрымыхьэр, мыбы унафэ игъуэтын зэрыхуейр. ЕхьэкI-къехьэкI хэмылъу Андрей и гугъу ищIащ Кавказ Ищхъэрэм и усакIуэхэмрэ тхакIуэхэмрэ я IэдакъэщIэкIхэм нэхъапэм нэхъ гулъытэ хуащIу, журналым плIанэпэ щхьэхуэ хухихыу зэрыщытар. Иджы апхуэдэу зэтраублэжамэ, ар куэдым я гуапэ хъуну къызэрилъытэри жиIащ. Апхуэдэуи ХьэкIуащэм къыхигъэщащ цIыхухэм зезыгъэцIыхуж ауанхэмрэ гушыIэхэмрэ куэду зи Iэдакъэм къыщIэкIа тхакIуэ, усакIуэ IутIыж Борис дунейм зэрехыжрэ псоми я щIасэ а тхыгъэхэм журналыр зэрыщыщIэр.
Филологие щIэныгъэхэм я доктор, Къэбэрдей-Балъкъэрым и щIэныгъэ-къэхутакIуэ институтым литературэмкIэ и къудамэм и лэжьакIуэ БакIуу Хъанджэрий къытеувыIащ нэхъапэм тхакIуэхэмрэ еджагъэшхуэхэмрэ хуащIу щыта пщIэм хуэдэ «Iуащхьэмахуэ» журналми зэриIар, ар лъэпкъым и цIыхухэм къызэдаIэтыжу яхъумэн зэрыхуейр, хамэ псалъэхэмкIэ ди бзэр ткудэныр щыдгъэту, дыдейхэр къэдгъэсэбэпыжмэ зэрынэхъыфIыр. Хъанджэрий къызэрилъытэмкIэ, лъэпкъ Iуэхур, адыгэ журналыр щефIэкIуэнур акъыл зэхэдзэ тщIырэ хабзэ пыухыкIам дытетмэщ, адыгэбзэр уна-гъуэм и мызакъуэу, уэрамми, лэжьапIэми, еджапIэми щы-дгъэлажьэу дыхуэсакъмэщ.
ТхакIуэ, усакIуэ, «Шыхулъагъуэ» литературэ хасэм и унафэщI Хьэх Сэфарбий, УФ-м щэнхабзэмкIэ щIыхь зиIэ и лэжьакIуэ, УФ-м и ТхакIуэхэм я зэгухьэныгъэм и правленэм и республикэ къудамэм и унафэщI, тхакIуэ, литературэ критик КхъуэIуфэ Хьэчим, КъБР-м щэнхабзэмкIэ щIыхь зиIэ и лэжьакIуэ, усакIуэ, журналист Джэрыджэ Арсен сымэ жаIам нэхъыщхьэу хэлъыр мы журналым нэхъри зегъэузэщIын зэрыхуейрщ.
— ЦIыхухэм я щIыбыр тхылъхэмрэ журналхэмрэ, я гупэр компьютерхэм хуагъэзами, япэхэм я пщIэр кIуэдынукъым, гува-щIэхами тхылъеджэхэр нэхъыбэ хъужынущ. Иджырей техникэр зэи пэхъунукъым тхылъым къуит гупсэхугъуэм. Лъэпкъыбзэм, литературэм, хабзэм цIыхур хуэмыныкъуэххэ хъумэщ нэхъ къулейсызыгъэ дыдэр къыщытпэплъэр. Ахэр зэрытхъумэным дыпывгъэлъ, — жиIащ КхъуэIуфэ Хьэчим.
Зэхыхьэм ирагъэблэгъахэм библиотекэм и лэжьакIуэхэм фIыщIэ хуащIащ, «Iуащхьэмахуэ» журналым и тхыдэр, и япэ къыдэкIыгъуэхэр щызэхуэхьэса гъэлъэгъуэныгъэ екIурэ зэIущIэ гуапэрэ къызэрызэрагъэпэщам папщIэ.
Журналым и мыхьэнэм хэщIынкIэ Iэмал зэримыIэр, ар ди щэнхабзэм и Iыхьэ зэрыхъуар, абы цIыху гъуэзэджэхэр зэрелэжьар — аращ мы зэIущIэм гупсысэ нэхъыщхьэу щыIуар.
БЖЬЫХЬЭЛI Розэ.
